มีอะไรกับแฟน ปล่อยใน 2 รอบ กินยาคุมฉุกเฉิน แล้วครับ มีสิทธิ์ที่จะท้อง กี่เปอร์เซ็นต์ ครับ
สวัสดีค่ะ การมีเพศสัมพันธ์หลั่งใน ไม่ป้องกันนั้น มีสิทธิ์ที่จะทำให้เกิดการตั้งครรภ์ได้สูง จะมากหรือน้อยขึ้นกับระยะเวลาของรอบเดือนนั้นๆด้วย โดยหากเป็นช่วงที่อาจมีการตกไข่คือประมาณ 14 วันนับจากวันแรกที่มีประจำเดือนโอกาสจะยิ่งมีสูงมากขึ้น แต่อย่างไรก็ตามไม่ควรพยายามนับวันตกไข่เพื่อคุมกำเนิด เพราะโอกาสผิดพลาดสูง ควรใช้วิธีการคุมกำเนิดเช่นใช้ถุงยางอนามัย กินยาคุมแบบแผงรายเดือน ฉีดยาคุม หรือฝังยาคุม ป้องกันไว้ก่อนจะดีกว่าส่วนการใช้ยาคุมฉุกเฉินตามไปหลังจากนั้น ถ้าใช้อย่างถูกต้อง คือใช้ภายใน 72 ชั่วโมงหลังมีเพศสัมพันธ์ กิน 1 หรือ 2 เม็ดให้ตรงเวลาตามข้างฉลากกำหนด จะช่วยลดโอกาสตั้งครรภ์ลงไปได้ประมาณ 80-90% แต่ก็ยังถือว่าต่ำกว่าวิธีอื่นๆที่กล่าวไป อีกทั้งมีผลข้างเคียงได้มากเช่นเลือดออกผิดปกติจากช่องคลอด หรือประจำเดือนคลาดเคลื่อนควรซื้อชุดตรวจครรภ์ทางปัสสาวะมายืนยันเองเบื้องต้นอีกครั้ง ให้ผลบวกได้ 10-14 วันหลังปฏิสนธิ หรือถ้าให้ผลลบ แต่ประจำเดือนมาช้ากว่า 35 วันจากรอบก่อน ควรไปยืนยันที่รพ.อีกครั้ง